SET เปิดพุ่ง 10 จุด กลุ่มแบงก์หนุน “SCB” ชูธง มีผลต่อดัชนีมากสุด
SET เช้าพุ่ง 10 จุด กลุ่มแบงก์หนุน “SCB” ชูธง มีผลต่อดัชนีมากสุด หลังปรับโครงสร้างใหญ่ตั้งโฮลดิ้งส์ SCBX ก้าวสู่ความสามารถในการแข่งขันและเติบโต กำไรเพิ่มขึ้น 1.5-2 เท่า และมาร์เก็ตแคป 1 ล้านล้านบาทใน 5 ปี
23 ก.ย. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.13 น. อยู่ที่ 1,629.72 จุด เพิ่มขึ้น 10.13 จุด หรือ 0.63% สูงสุดที่ 1,637.65 จุด ต่ำสุดที่ 1,628.26 จุด มูลค่าการซื้อขาย 25.00 หมื่นล้านบาท
วันนี้เปิดเช้าดัชนีปรับตัวขึ้นแรง ส่วนหนึ่งได้แรงหนุนจากกลุ่มแบงก์ที่ปรับตัวขึ้น ซึ่งนำโดยหุ้น SCB บวกแรงมีผลต่อดัชนีมากถึง 5 จุดเข้ามาช่วยหนุน
นอกจากนี้ นายมงคล พ่วงเภตรา นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที คาดว่า ตลาดหุ้นไทยในช่วงเช้าวันนี้น่าจะปรับตัวสูงขึ้นได้ตามตลาดต่างประเทศ หลังจากการประชุมธนาคารกลางสหรัฐ (เฟด) คงอัตราดอกเบี้ยตามคาด พร้อมส่งสัญญาณที่ชัดเจนขึ้นต่อการปรับลด QE และการปรับขึ้นอัตราดอกเบี้ย
อย่างไรก็ตามคงต้องติดตามปัจจัยสำคัญอย่างตลาดหุ้นสหรัฐฯในคืนนี้ว่าจะตอบรับกับผลการประชุมเฟดอย่างไร หลังจากเฟดระบุว่าจะปรับลด QE ในไม่ช้า แต่ยังไม่ได้ระบุระยะเวลา และจะปรับขึ้นอัตราสดอกเบี้ยในปี 2565 เร็วกว่าที่ตลาดฯ เคยคาดว่าจะเป็นปี 2566 ซึ่งหากตลาดหุ้นสหรัฐฯยังเป็นบวกก็ทำให้ตลาดหุ้นไทยยืนบวกได้เช่นกัน
สำหรับวันนี้ยังต้องติดตามหุ้นเฉพาะตัว อย่าง SCB ที่ประกาศปรับโครงสร้างครั้งใหญ่เมื่อวานนี้ อาจจะส่งผลต่อหุ้นกลุ่มธนาคารและหุ้นบริการทางการเงินตัวอื่นๆ ด้วย โดยวันนี้แนะนำหุ้น KKP และ หุ้นกลุ่มเปิดเมืองอย่าง CPN
ทั้งนี้พร้อมให้แนวรับที่ 1,610 จุด และแนวต้านที่ 1,630 จุด
ด้านบล.กรุงศรี ระบุในบทวิเคราะห์วันนี้ (23 ก.ย.2564) คาด SET ปรับตัวขึ้นทดสอบ 1,625 – 1,630 จุด ตามทิศทางตลาดหุ้นรอบบ้านที่ดีดตัวขึ้นตอบรับความเห็น FED เป็นไปตามคาด โดย Fed จะปรับลด QE ในเร็วๆนี้และจะปรับขึ้นอัตราดอกเบี้ยในปี 2565 รวมถึงข่าวบวกรายตัว SCB ปรับโครงสร้างใหญ่ตั้งโฮลดิ้งส์ SCBX ก้าวสู่กลุ่มธุรกิจเทคฯการเงิน อย่างไรก็ตามควรระวังแรงขาย Fund flow ต่างชาติหลังเงินบาทอ่อนค่าลงในช่วงนี้
ขณะเดียวกันบล.คิงส์ฟอร์ด ระบุในบทวิเคราะห์วันนี้ (23 ก.ย.2564) ว่า ประเมินดัชนี SET ได้แรงหนุนจากการเริ่มเปิดเศรษฐกิจ และอัดฉีดเม็ดกระตุ้น 1.70 แสนล้านบาท วางแนวรับดัชนีที่ 1,610 แนวต้าน 1,630 จุด แนะนําซื้อกลุ่มเปิดเมือง เช่น CPALL, CRC, CPN, CENTEL, ERW/ SCB (+ปรับโครงสร้างรองรับ FinTech) / พลังงาน PTT, PTTEP,TOP
 